2005. - važna prekretnica u odnosima Hrvatske i Europske unije
Lada Stipić Niseteo: Suradnja s Tribunalom bila je glavna prepreka zemlji kojoj se nije uvijek primjereno honorirala ekonomska pa i dem
2005. godina je za Hrvatsku bila godina Europe jer su počeli pregovori - istina sa šest mjeseci zakašnjenja, 3. listopada, a ne na zakazani datum 17. ožujka. Razlog odgode je raspleten - pokazati će događaji - krajem rujna kada je glavna tužiteljica od Zagreba dobila potvrdu o kretanju Ante Gotovine, bjegunca pred međunarodnom pravdom. Suradnja s kaznenim sudom bila je glavna prepreka zemlji kojoj se nije uvijek primjereno honorirala ekonomska pa i demokratska razvijenost. Integracijske ambicije Vlade ne prati entuzijazam građana te je potpora ulasku Hrvatske u Uniju u samoj Hrvatskoj niža nego li među građanima Unije, 39 prema 51 posto - tvrdi dva tjedna stara analiza javnog mnijena statističkog ureda Unije, Eurostata. U veljači je počelo odbrojavanje prijelaznih razdoblja jer je tada na snagu stupio potpun Sporazum o stabilizaciji i pridruživanju. Sadržaj SSP-a ostavlja prostora za manevriranja tokom pregovora, pa i izmjene, što je moguće u dijelu prodaje neokretnina strancima, spornom pitanju u domaćoj javnosti. I Unija traži izmjene u sporazumu, insistirajući na uvođenju šećernih kvota. S početkom pregovora otvoren je pripremni proces, takozvani screening, analitička procjena podudaranja hrvatskih zakona i prakse s onima u EU. Screening po 33 poglavlja – po dva preostala se ne radi - bi trebao biti gotov do rujna 2006. godine. Pregovarački timovi uhodali su se u posao i sudeći po izjavama Komisijinih ljudi (eurpska Komisija pregovara u ime Unije) riječ je o - koristim opis povjerenika za proširenje Ollija Rehna - 'dobro podmazanoj, moćnoj pregovaračkoj mašini'. Timovi su brojni kako bi uvid u razmjere potrebnih promjena dobilo što širi krug osoba. S rješavanjem pitanja suradnje s kaznenim sudom odnosi Hrvatske i EU prešli su u striktno tehničke vode. Politika će se vratiti kada počnu pravi pregovori. Neke su zemlje već najavile da svoje nacionalne interese u Hrvatskoj – Talijani pitanje optantske imovine a Slovenci neriješene susjedske sporove od granice, preko nuklearke do stare štednje Ljubljanske banke - namjeravaju ostvarivati postavljajući uvjete u pregovorima. Spornim se pokazao i sporazum o povratu imovine austrijskim folksdojčerima. Hrvatska je na jesen 2005. dobila svoju prvu redovnu analizu stanja kao kandidatska zemlja i moram priznati da je europska Komisija optimističnija nego li mnogi u Hrvatskoj. Najteži su problemi u pravosuđu i efikasnosti javne uprave, najdugoročniji u ekologiji. Hrvatska se tek uči koristiti sredstva razvojnih fondova EU. U dolazećim godinama ona neće moći računati na visoke iznose potpore prilagodbi kakve su dobivali raniji kandidati, ukoliko je suditi po usvojenom okviru srednjoročnog proračuna EU do 2013. godine. Revizija proračuna je 2008. i tada bi se moglo više znati kako će Hrvatska broditi prema europskim vodama, konačno biti će poznati i rokovi. S kidanje Haaga s dnevnog reda pojačalo je također izglede Hrvatske za članstvo u NATO savezu, nakon što je Washington dao do znanja da do proširenja Saveza neće doći na ovom nego tek na sljedećem summitu EU te da je Hrvatska zaustavljena slučajem Gotovina.